Document ID: 31995R3032

RÅDETS FORORDNING (EF) Nr. 3032/95 af 27. december 1995 om ændring af forordning (EF) nr. 3355/94, (EF) nr. 3356/94 og (EF) nr. 3357/94 om ordningen for indførsel til Fællesskabet af varer med oprindelse i republikkerne Bosnien-Hercegovina, Kroatien, Slovenien og den tidligere jugoslaviske republik Makedonien
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 113,
under henvisning til Kommissionens forslag, og
ud fra følgende betragtninger:
Gyldigheden af forordning (EF) nr. 3355/94 (1), 3356/94 (2) og 3357/94 (3), som fastlægger ordningen for indførsel til Fællesskabet af varer med oprindelse i republikkerne Bosnien-Hercegovina, Kroatien, Slovenien og den tidligere jugoslaviske republik Makedonien, udløber den 31. december 1995;
denne ordning skal, når tiden er inde, erstattes af bestemmelser i bilaterale aftaler, der skal forhandles med disse lande, og i afventning heraf bør denne ordning opretholdes og de lofter, der er fastsat i samarbejdsaftalen mellem Det Europæiske Økonomiske Fællesskab og Den Socialistiske Føderative Republik Jugoslavien, der blev undertegnet den 2. april 1980 og opsagt den 25. november 1991, bør hæves;
der bør tages hensyn til, at gyldigheden af aftalen mellem Det Europæiske Økonomiske Fællesskab og Republikken Slovenien om handel med tekstilvarer, der blev paraferet den 23. juli 1993, udløber den 31. december 1995;
UDSTEDT FØLGENDE FORORDNING:
Artikel 1
1. I titlerne i forordning (EF) nr. 3356/94 og nr. 3357/94 udgår »(1995)«.
2. Artikel 10, stk. 2, i forordning (EF) nr. 3355/94 affattes således:
»Den anvendes fra den 1. januar 1995«.
3. I bilag C I, C III, C IV og C V i forordning (EF) nr. 3355/94 erstattes de størrelser af lofterne, der er anført i kolonne 4, af de størrelser, der er anført i bilaget til nærværende forordning.
4. I artikel 1 i forordning (EF) nr. 3356/94 udgår henvisningerne til året 1995.
5. Artikel 1, stk. 1, i forordning (EF) nr. 3357/94 affattes således:
»1. Indførsler i Fællesskabet af visse varer med oprindelse i republikkerne Bosnien-Hercegovina, Kroatien, Slovenien og den tidligere jugoslaviske republik Makedonien, som anført i bilag C I, C II, C III, C IV og C V i forordning (EF) nr. 3355/94, undergives lofter og et årligt fællesskabstilsyn.
Beskrivelserne af de i stk. 1 omhandlede varer, deres KN-koder og størrelsen af lofterne eller dellofterne er anført i ovennævnte bilag. I bilag C II er disse lofter anført i kolonne 4, litra b).«
6. Bilaget til forordning (EF) nr. 3357/94 udgår.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Den anvendes fra den 1. januar til den 31. december 1996.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. december 1995.

Labels: 3
18